Miranda recibe ás e aos participantes do programa “Reencontros na terra” que este ano trae de volta a Galicia a 130 maiores residentes en América | GaliciaAberta - Secretaría Xeral da Emigración\nMiranda recibe ás e aos participantes do programa “Reencontros na terra” que este ano trae de volta a Galicia a 130 maiores residentes en América\nO secretario xeral da Emigración subliña que a deste ano é a 30ª edición dun programa que ten permitido traer de volta a Galicia a miles de maiores que son “o noso maior tesouro porque son a nosa memoria e a nosa sabedoría” .\nAs e os emigrantes, nacidos en Galicia, gozarán de 15 días de actividades variadas nunha residencia da Xunta en Panxón e da posibilidade de pasar ata un mes máis coas súa familias na comunidade autónoma.\nDas beneficiarias e beneficiarios deste ano, 71 proceden da Arxentina, 28 de Uruguai, 23 de Venezuela, 7 do Brasil e un de Cuba.\nImaxe desta mañá no aeroporto vigués de Peinador\nSantiago de Compostela, 3 de outubro de 2019.\nO secretario xeral da Emigración, Antonio Rodríguez Miranda, recibiu esta mañá no aeroporto de Peinador a quenda máis numerosa de participantes no programa “Reencontros na Terra”, desenvolvido coa colaboración da Consellería de Política Social, e que este ano permite traer de volta a Galicia a 130 maiores residentes en América. En concreto, dos beneficiarios e beneficiarias deste ano, 71 proceden da Arxentina, 28 de Uruguai, 23 de Venezuela, 7 do Brasil e un de Cuba.\nEntre as pasaxeiras e pasaxeiros do voo atópanse algúns galegos e galegas que non regresaran a Galicia, onde foron nados a mediados do século pasado, desde hai máis de seis décadas. Nalgúns casos, as e os emigrantes saíron con pouco máis dun ano de idade e noutros, con algúns máis. “É un orgullo poder ser testemuña directa do reencontro destes galegos coa súa terra de orixe, a que os viu nacer e partir, na maioría dos casos sendo apenas nenos, e que hoxe lles dá a benvida cos brazos abertos e o corazón un pouco encollido de emoción”, recoñeceu Miranda.\nO obxectivo do programa “Reencontros na Terra” é permitir ás e aos participantes redescubrir, non só as súas raíces, tanto de tipo cultural e social como familiar, senón ademais poñerse en contacto coa realidade do seu país de orixe mediante actividades que posibiliten o coñecemento da Galicia actual, o encontro coas familias, e o intercambio de experiencias co resto das e dos participantes. Aínda que todas e todos os participantes deben ter 65 ou máis anos de idade, a idade media supera amplamente esta cifra.\nO programa desenvólvese ao longo de ata 45 días, con dúas fases diferenciadas. A primeira delas consiste nunha estadía de dúas semanas, na residencia da Consellería de Política Social en Panxón, en réxime de pensión completa, desenvolvendo actividades recreativas e culturais axeitadas ás e aos participantes, e con excursións a distintos lugares para un mellor coñecemento da Galicia. Entre os destinos das visitas planeadas inclúense Ourense, Ribadavia, Vigo, Baiona, A Guarda e Santiago de Compostela, onde realizarán un percorrido pola zona monumental.\nA celebración o pasado mes de xullo de “Reencontros na Casa”, que ofreceu a oportunidade a 136 maiores galegas e galegos de achegarse a Galicia para pasar ata mes e medio coas súas familias, eleva o número total de persoas beneficiarias destes programas a máis de 260 galegas e galegos maiores residentes no exterior só en 2019.


PERSOAL DE PROTECCIÓN CIVIL E DO CENTRO DE RECURSOS SOLIDARIOS DE NARÓN ENTREGOU MÁIS DE 108 TONELADAS DE ALIMENTOS ÁS FAMILIAS MÁIS VULNERABLES\nA alcaldesa, Marián Ferreiro, destacou a implicación das persoas que se encargan do servizo, así como das veciñas e vecinos, sempre dispostos a colaborar para axudar a quen máis o precisa\nNarón, 19 de maio de 2020. Persoal voluntario de Protección Civil e do Centro de Recursos Solidarios continúa traballando no reparto de alimentos e produtos de hixiene ás familias máis vulnerables. Dende que se decretou o estado de alarma, o pasado 14 de marzo, xa se entregaron dende as citadas instalacións un total de 108,23 toneladas de alimentos e produtos de hixiene a aquelas persoas que precisan nestes momentos axuda para ter alimentos e produtos de hixiene.\nA alcaldesa da cidade, Marián Ferreiro, asegurou que “as persoas son en todo momento a prioridade do goberno local de Narón e dende o Concello temos á súa disposición todos os recursos dispoñibles da administración cada día, incrementándoos e reforzándoos en momentos como nesta crise sanitaria, que está tendo efectos devastadores na nosa sociedade ata o punto de que moitas familias que antes non precisaban axuda para alimentos nestes momentos si que a requiren debido á súa situación persoal”.\nFerreiro explicou que na actualidade son unhas duascentas familias as que reciben axuda a través do Centro de Recursos Solidarios de Narón. “Cada un dos casos é analizado a través do Servizo Sociocomunitario Municipal, que deriva ás persoas que precisan esa axuda nestes momentos para dispoñer da mesma a través das citadas instalacións”.\nOs voluntarios de Protección Civil e o persoal do Centro de Recursos Solidarios de Narón colaboran a diario na organización dos lotes que se entregan a cada familia, que se preparan atendendo ao número de persoas que integran a unidade familiar. A entrega realízase atendendo a todos os protocolos establecidos ante esta crise sanitaria da Covid-19, ofrecendo as máximas garantías de hixiene e sanitarias.\nFerreiro recordou que entre o 4 e o 9 de maio o Concello impulsou unha campaña de recollida de alimentos e produtos de hixiene para o Centro de Recursos Solidarios de Narón, na que se recolleron algo máis de once toneladas. “Persoal voluntario e do Centro de Recursos Solidarios, ao que quero agradecer de novo a súa total implicación e entrega en diferentes accións que estamos levando a cabo dende o Concello para axudar ás nosas veciñas e veciños, desprazouse ata catorce establecementos de alimentación polas mañás para colaborar nesta campaña que foi todo un éxito grazas tamén á excelente acollida que tivo entre todas as persoas que colaboraron realizando doazóns”, asegurou Ferreiro.\nNa actualidade o Centro de Recursos Solidarios dispón de alimentos e produtos de hixiene para poder atender ás familias que están requerindo axuda, pero calquera persoa que poida doar –tanto alimentos e produtos de hixiene como roupa- pode facelo nas propias instalacións, ubicadas no polígono da Gándara (xunto ao Centro Municipal de Formación Irmás Froilaz). O horario de apertura é de luns a venres de 10.00 a 13.00 horas e de 16.00 a 19.00 e recomendase chamar previamente aos números de teléfono 881 308 349 ou 722 724 782 para concertar unha cita para a entrega.


A Concellería de Medio Ambiente propón tres actividades para conmemorar o Día Mundial da Reciclaxe - Comarcas na Rede\nHomeComarcasRedondelaA Concellería de Medio Ambiente propón tres actividades para conmemorar o Día...\nA Concellería de Medio Ambiente propón tres actividades para conmemorar o Día Mundial da Reciclaxe\nA Concellería de Medio Ambiente do Concello de Redondela que dirixe Alberto Álvarez vén de dar a coñecer tres propostas para toda a familia, que se desenvolverán entre maio e xuño, e coas que se quere conmemorar o Día Mundial da Reciclaxe.\nA primeira das actividades será unha Xincana Infantil que terá lugar sábado 21 de maio. Cómpre sinalar que esta actividade, foi adiada ata o día 21 ao coincidir a celebración do Día Mundial da Reciclaxe, o 17 de maio, coa celebración do Día das das Letras Galegas.\nEsta xincana infantil, que se desenvolverá entre as 17 horas e as 20 horas, está pensada para nenos e nenas de máis de 5 anos e o punto de saída será a Praza do Concello. As e os participantes serán distribuídos en equipos de 6 a 8 compoñentes e cun adulto responsable por cada un dos equipos.\nAínda que a actividade é de balde, será precisa inscrición previa e todas e todos os participantes recibirán un agasallo.\nO venres 3 de xuño, chegará outra proposta ideada para toda a familia como é unha xornada de Observación do Ceo Nocturno. Trátase dunha actividade de observación astronómica para toda a familia na que, da man dun guía especializado, as persoas participantes recibirán explicacións sobre as estrelas máis importantes, as constelacións visibles e os métodos de orientación que se poden seguir a través do ceo nocturno.\nA actividade desenvolverase no campo de fútbol de Tuimil, no Viso, entre as 22:30 horas e as 00:30 horas e será necesaria reserva previa.\nFinalmente, o sábado 4 de xuño, a Concellería de Medio Ambiente propón unha actividade centrada na enseada de San Simón, como é un paseo en kaiak e paddle surf que permitirá coñecer os valores naturais da contorna dende unha óptica diferente.\nO horario será de 10 h a 14 horas con saída dende o porto de Cesantes. O prezo desta actividade é de 15 euros, prezo bonificado polo Concello de Redondela.\nPara reservar praza en calquera das actividades, as persoas interesadas poden facelo a través do teléfono 986 401 715 ou do enderezo de correo electrónico turismo@redondela.gal


Sofía Toro presenta un plan estratéxico que marcará a actividade do Clúster Galego dá Industria do Deporte e o Benestar os próximos anos\nA industria do deporte galego reuníuse para trazar a folla de ruta para se converter nun sector estratéxico na economía galega\nSofía Toro, xerente do Clúster Galego da Industria do Deporte e o Benestar, na I Xornada Galega da Industria do Deporte / CLUSTER GALEGO DA INDUSTRIA DO DEPORTE\nO Clúster estivo acompañado na xornada polas súas case 60 empresas asociadas, así como da Secretaría Xeral para ou Deporte e o IGAPE.\nSofía Toro salienta que o crecemento do sector ten que estar ligado ao “respecto ao medio ambiente, debe ser inclusivo e innovador”.\nO Clúster Galego dá Industria do Deporte e ou Benestar reuniuse en Santiago de Compostela ás case 60 empresas asociadas que conforman unha entidade que con apenas medio ano de vida xa está a marcar a folla de ruta do sector para os próximos anos. Sofía Toro, xerente do Clúster presentou un plan estratéxico para os vindeiros anos.\nI Xornada Galega da Industria do Deporte, organizada polo Clúster Galego da Industria do Deporte e o Benestar en colaboración coa Xunta / XUNTA DE GALICIA\nNo evento, a entidade galega, presidida por Miguel Valín, estivo acompañada pola Secretaría Xeral para o Deporte, representada polo secretario, Jose Ramón Lete Lasa, e polo Instituto Galego de Promoción Económica (IGAPE), representado polo seu director, Fernando Guldrís, e pola director da área de competitividade, Norberto Penedo.\nA Escola Galega de Administración Pública foi o escenario elixido para a primeira gran reunión do sector, coa presenza das 55 empresas que actualmente compoñen o Clúster. “En pouco máis de 8 meses xa somos preto de 60 empresas as que nos involucramos no proxecto, unha masa empresarial que supón máis de 3.500 postos de traballo e unha facturación anual de máis de 80 millóns de euros”, comentou Miguel Valín.\nTras as intervencións institucionais a xerente do Clúster, Sofía Toro, presentou o Plan Estratéxico. “Elaboramos o Plan desde unha perspectiva ambiciosa, identificando os principais retos e as prioridades que debe asumir o sector do deporte en Galicia durante os próximos anos para ocupar o lugar que merece na economía galega e converterse así nun axente que lidere a transición facía o futuro”, comentou a xerente da entidade galega.\nSofía Toro apunta á colaboración público-privada\nO Plan Estratéxico, que foi froito dun proceso participativo no que achegaron a súa visión numerosos axentes da industria do deporte, está construído, a grandes liñas, ao redor de catro eixos. Por unha banda, estará a colaboración público-privada que, tal e como apuntaba Sofía Toro, “entendemos prioritaria para establecer unhas canles de comunicación e colaboración coas administracións públicas para poder pór en marcha grandes investimentos e proxectos de importancia para Galicia”.\nOutro dos eixos que marcarán o devir do sector será a formación continua, algo esencial nunha sociedade globalizada que está en continua renovación. Subliñaba Sofía Toro que “en Galicia demostramos durante anos que temos moito potencial, agora a industria necesita de apoio para penetrarse na revolución dixital e aumentar o grao de resiliencia económica e social fronte á expansión doutros sectores e mercados”.\nA xerente do Clúster, Sofía Toro, sostivo que “en Galicia demostramos durante anos que temos moito potencial, agora a industria necesita de apoio para penetrarse na revolución dixital e aumentar o grao de resiliencia económica e social fronte á expansión doutros sectores e mercados”\nEn terceiro lugar, durante a súa intervención, sinalouse a obrigación de transitar cara a unha nova industria do deporte que teña moi presentes a perspectiva de xénero, a sustentabilidade e a innovación. Resaltou Sofía Toro que “non se entenderá un sector do deporte unido aos novos tempos sen ter presente que o crecemento debe ser respectuoso co medio ambiente, inclusivo, unha industria na que teñamos un lugar todos e todas, e innovador, algo que sempre estivo no ADN do deporte galego, que en moitos subsectores actuou de vangarda na consolidación de modelos de negocio que aínda a día de hoxe seguen cruzando fronteiras”.\nSofía Toro apunta que o crecemento do sector “debe ser respectuoso co medio ambiente, inclusivo, unha industria na que teñamos un lugar todos e todas, e innovador”\nPor último, Sofía Toro, expuxo que “unha das razóns de ser do Clúster e un dos grandes obxectivos debe ser o fomento do deporte e o benestar. Debemos sumar esforzos para construír unha sociedade sa que realice actividade física de maneira habitual”.\nAdemais, a xerente do Clúster Galego dá Industria do Deporte e ou Benestar finalizou engadindo que “é gratificante traballar para mellorar a calidade de vida da cidadanía e desde o Clúster traballaremos decididamente neste sentido”.\nEtiquetas clusterClúster Galego dá Industria do Deporte e ou BenestarDeporteSofía Toro\nLete Lasa: “O deporte é construtor de imaxe, prestixo e reputación”\nJosé Ramón Lete Lasa destacou o “papel chave” da organización e o protocolo na estratexia das organizacións deportivas para establecer...\nA San Silvestre volve en formato presencial á Coruña\nA San Silvestre regresa un ano máis á Coruña e desta volta con formato presencial. Será a primeira vez desde o...


Convócase o programa Innova Peme para que o tecido empresarial poida mobilizar 5M€ no lanzamento de novos produtos - Noticias de Galicia\nConvócase o programa Innova Peme para que o tecido empresarial poida mobilizar 5M€ no lanzamento de novos produtos\nPUBLICADO EN: Noticias de Galicia ► Local Portada ► Portada esquerda ► Vila de Cruces ▼\nFrancisco Conde na visita a Industrias Guerra e Hitraf en Vila de Cruces\nO conselleiro de Economía, Emprego e Industria, Francisco Conde, salientou hoxe en Vila de Cruces, nunha visita a Industrias Guerra e Hitraf, a capacidade da industria forestal de Galicia que está a despegar, xa que as exportacións entre xaneiro e novembro de 2018 acadaron os 850 millóns de euros, convertendo a Galicia na segunda comunidade en vendas ao exterior, cando hai 10 anos contaba coa metade de facturación. En volume de cortas superou por primeira vez en 2017 a cifra de 8,5 metros cúbicos de madeira cortada.\nConde destacou os avances da industria forestal en eidos como a diversificación, innovación e internacionalización e lembrou que as compañías deste ámbito poden optar ás axudas autonómicas do programa Innova Peme co obxectivo de mobilizar máis de 5 millóns de euros e cubrir o 50% dos gastos que a unha empresa lle poida supoñer levar adiante un plan de innovación. Esta iniciativa na súa primeira edición permitiu a 49 empresas impulsar a súa capacidade de innovación para lanzar novos produtos e servizos e mellorar os seus procesos.\nO titular de Economía avogou por reforzar a modernización tecnolóxica e a formación dos traballadores e traballadoras desta actividade económica recordando que a Xunta ten en marcha tres programas que permitirán mobilizar máis de 32 millóns de euros e beneficiar a 130 pemes de toda a cadea forestal para que poidan impulsar a súa competitividade, o seu nivel de modernización tecnolóxica e a formación dos seus empregados. Neste último eido, a Consellería de Economía, Emprego e Industria prevé a través dos seus programas en material laboral e forestal formar a 2500 persoas no eido forestal cun orzamento de cinco millóns de euros.\nConde salientou que a Administración autonómica está centrada en impulsar esta industria extensa, arraigada no medio rural e con moitas posibilidades de crecemento. Neste senso, puxo como exemplo a Industrias Guerra, unha das principais empresas en España que se dedica á fabricación propia de grúas forestais, mariñas e para reciclaxe que exporta en torno ao 65% das grúas hidráulicas que fabrica a países de Europa, América, Asia e África. De feito, está presente en máis de 20 países como Portugal, Francia, Alemaña, Marrocos, Singapur ou Ecuador. A compañía, cun cento de traballadores e unha facturación de máis de 11 millóns de euros, deseñou un simulador forestal que os alumnos e alumnas do IES Plurilingüe San Rosendo de Mondoñedo están utilizando para formarse e responder mellor ás necesidades da industria.\nPara rematar, Conde apuntou que a industria forestal ten moitas posibilidades de seguir crecendo achegando, ademais, moito coñecemento en materia de innovación e Industria 4.0.\n11 de febreiro de 2019 | 16:17\t• Sen comentarios


Un recordo para Andrés Pazos e unha aperta para Carlos Penelas - - Opiniones Crónicas de la Emigración\n11:58 h. Lunes, 25 de enero de 2021\nUn recordo para Andrés Pazos e unha aperta para Carlos Penelas\n| 08 de octubre de 2010\nDona Diáspora non pode atender aos moitos convites que recibe. Aínda que o seu desexo é de asistir aos actos culturais que lembren aos emigrantes que fixeron patria fóra, ten que desculparse porque a verdade é que non dá feito. Son ducias de celebracións conmemorativas que fortalecen o espírito ao comprobar que os nosos herdeiros non esquecen o esforzo realizado polos xenerosos albaneis no exterior. Sinte ben non poder agradecerlle persoalmente ao sobriño mexicano de Manuel Díaz González o seu libro ‘Sementeira e Memoria. Represalia e desagravio dun médico lucense republicano’. Tamén quixera escoitar ao bo mozo Pedro do Xastre que con 95 anos e moi boa memoria recorda aquel tristeiro 11 de setembro de 1936 cando fusilaron ao médico dos pobres na aldea de Laoisa [O Incio].\nTampouco puido estar por Montevideo para lembrar o cumpreanos de don Mario Benedetti e participar nos festexos do Día do Patrimonio que foi dedicado ao teatro e aos seu protagonistas. O que non esqueceu foi ao inesquecible Eduardo Mateo que cumpriría 70 anos o 19 de setembro. A celebración foi sinxela de acordo co xeito de ser do egrexio compositor e consistiu en escoitar o tema ‘Llamada’ de Rubén Rada na compaña da guitarra de Mateo. Non sabe se son certas as novas sobre que na querida República Oriental do Uruguai estáse a falar de que o “Aeroporto Internacional de Carrasco” sexa “Aeroporto Internacional Mario Benedetti”. Os que coñeceron a don Mario saben que non está de acordo porque non lle parece xusto recibir semellante distinción por enriba de grandes figuras da literatura uruguaia. O emigrante Benedetti confórmase con que unha escola de Paso de los Toros leve o seu nome. Agora mesmo está comentando con Horacio Quiroga que habrá que buscar un emisario que se achegue ao presidente Mujica para pedirlle que non modifiquen os letreiros porque é “una guita que se gasta al pedo”.\nDona Diáspora tivo a oportunidade de non esquecer aos emigrantes riopratenses ao ser convidada para participar na homenaxe ao actor Andrés Pazos na ‘Semana Internacional de Cine de Autor’ que se desenvolveu na capital lucense entre o 26 de setembro e o 2 de outubro. A sensibilidade dos esforzados lucenses Manuel Curiel Fernández e Xulio Xiz Ramil fixo posible que un apartado da ‘Semana Internacional’ fose unha lembranza dun grande actor que triunfou no Uruguai e en Galicia. Os asistentes puideron aplaudir o talento de Andrés en dous filmes uruguaios: Whisky  e Matrioshka . A primeira foi un grande éxito que recibiu moitos premios, entre eles o do Goya á Mellor Película Estranxeira de fala hispana. A segunda é unha curtametraxe na que fixo a súa derradeira interpretación.\nEn xaneiro deste ano íase camiño do alén o irmán Pazos a quen o fotógrafo arxentino Ignacio Naón Pomiró inmortalizou en dúas fotografías históricas no boliche montevideano ‘Su Bar’ da esquina de Maldonado e Jackson. Se imos ás páxinas 254 e 375 do libro ‘Galicia en Uruguay’ gardaremos dous fermosos recordos de Andrés. Vémolo sentado diante dun cortado en vaso na mesa que compartiu con Juan Pablo Rebella e Pablo Stoll –os directores de ‘Whisky’– e logo de pé apoiado co brazo dereito no mostrador ollando con atención para un xesto que fai Pepe Pita, o propietario do establecemento. Moi preto deste agora ‘Su Bar’, exactamente no número 1234 da rúa Jackson, viviu o matrimonio de Morgadáns [Gondomar-Pontevedra] formado por Peregrina Gonda e Xoaquín Alonso que foron durante más de 30 anos seareiros do pontevedrés Fernández que fundara aquí o seu almacén de comestibles, froitas e verduras. Xoaquín foi tesoureiro do Patronato da Cultura Galega e amigo de Andrés que sempre colaborou desinteresadamente nas actividades culturais desta activa entidade cultural.\nUnha boa alegría para dona Diáspora foi a de que o vello amigo Carlos Penelas viñese por Galicia. Trátase de agarimar a un gran poeta con recoñecida traxectoria na Arxentina que ademais é daqueles que saben onde están as orixes. Cando falamos de Penelas estamos dicindo nobreza, honradez e talento ao servizo das raíces que emigraron nos corazóns de María Manuela Abad e Manuel Penelas. A verdade é que da mestura emigrante entre as augas das fontes de Santa Olaia da Espenuca [Coirós-A Coruña] e de Santo André de Rante [San Cibrao das Viñas-Ourense] tiña que saír unha lírica especial en terras riopratenses. Disque os pais de Carlos axiña se aclimataron porque vivían nun lugar moi galego por nome e poboadores. O noso poeta naceu en Piñeiro, un barrio do porteño concello de Avellaneda que desde finais do século XIX foi terra sementada polo sangue de Galicia.\nNesta viaxe o poeta falará pouquiño con Santiago Apóstolo. Non quere quitarlle tempo xa que sabe está moi atarefado atendendo aos milleiros de peregrinos que se achegan pola catedral compostelá. O comentario do poeta é máis ou menos o seguinte: Síntome orgulloso dos meus fillos, son mois bos rapaces. O Santo Patrono –sempre ben informado– pregunta se Emiliano está satisfeito polo traballo realizado en ‘Huellas y Memoria de Jorge Prelorán’ e se Lisandro recibe moitos aplausos pola súa actuación en ‘Vientos que zumban entre ladrillos’. Antes de despedirse acórdase de Favaloro: Quero que saibas, Carlos, que rezo polo doutor todos os días”. O noso poeta sae da catedral pensando en que o Apóstolo é home sabio que poida teña no barrio da Boca unha activa embaixada espiritual no ‘Santuario de Nuestra Señora de los Inmigrantes’.\nOs veciños da parroquia teense de San Xoán de Calo poderán escoitar a Carlos Penelas en dúas charlas ben diferentes. A súa primeira intervención terá lugar na sede social da Sociedade Recreativa e xirará arredor da figura do doutor René Favaloro, o cirurxán arxentino que salvou milleiros de vidas coa súa técnica da ponte aortocoronaria. O xenial cardiólogo merecía o Premio Nobel de Medicina pero ao parecer vivía un pouco lonxe dos centros científicos e quedou sen el. Por se fora pouco tiña que soster a súa Fundación loitando contra a corrupción e os intereses económicos. O noso Carlos foi colaborador del durante más de 20 anos e coñece de primeira man o acontecido para que rematase coa súa propia vida.\nA segunda intervención será enteiramente lírica e fará que os asistentes viaxen polo miradoiro da Espenuca ao mesmo tempo que o fan pola praza Rodríguez Peña de Bos Aires. O alcalde Noriega Sánchez estará entre os asistentes e será un dos que máis aplauda porque atopará que en Carlos Penelas “están los reinos del exilio, las gaitas, las cruces del cenobio, la bizarra bondad”. Os muros de pedra do acolledor local municipal no lugar da Igrexa, escola unitaria noutros tempos, gardarán para sempre a voz do poeta cando lembre ao pai galego que falaba “de compartir el pan, del sudor en la frente”. O señor alcalde de Teo non esquecerá indicarlle que no alto de Montouto pode fotografar, indo para Santiago á man dereita, un letreiro co seu mesmo apelido paterno. Cando Carlos volva para o sur deixará en todos aqueles que o escoitaron as rexas voces dos seus avós Pedro e Tomás que “llevaban en la sangre el honor, la palabra, la brisca”.\nLos ‘trucos’ cinematográficos y la estela de los hermanos Lumière\nRaíz y canto\nMontevideo, xaneiro de 1959\nJuan José Campanella: “A pesar de portar un apellido italiano, me crie en el seno de una familia de Asturias y Galicia”\nEl Centro Galego de Barcelona fomentará la formación en nuevas tecnologías de los socios mayores de 55 años\nEl grupo de gaitas Lume de Biqueira presenta el libro ‘Temperando-La gaita gallega y su mundo’


O BNG volve alertar do risco de desprendementos e caídas de árbores en Chamoso - Novas - Bloque Nacionalista Galego de Cabanas - BNG - Bloque Nacionalista Galego\nO BNG volve alertar ao Concello do alto risco de desprendementos e caídas de árbores en Chamoso\nO BNG vén de solicitar novamente ao goberno municipal de Cabanas que tome medidas urxentes para evitar as graves consecuencias que podería ter a caída de árbores de grandes dimensións sobre o areal de Chamoso.\nBNG de Cabanas 18 xul. 2016 - 12:05\nbng cabanas chamoso risco desprendementos iago-varela\nO pasado mes de marzo, un temporal causou un importante desprendemento de terras que afectou ao talude sobre a praia de Chamoso. A consecuencia deste desprendemento viuse afectado o camiño de acceso ao areal, que baixa pola ladeira entre árbores cara ao mar, e varias árbores quedaron en estado precario con perigo de caer ao mar. Xa naquel momento o BNG denunciou a perigosidade da situación, pois, ademais da posíbel caída de árbores, o desprendemento deixaba unha caída directa ao mar desde o camiño, mais o goberno municipal non fixo máis ca colocar unhas cintas sinalando o perigo.\nNa actualidade, varias destas árbores seguen a correr risco de caer sobre a praia, máis a veciñanza vén de trasladarnos a súa preocupación especialmente por un piñeiro de grandes dimensións situado sobre a zona central na praia, onde se adoitaba concentrar o maior número de persoas durante as xornadas de bo tempo, aínda que ante a situación, moita xente está a evitar poñerse nesa zona.\nSegundo manifestou Iago Varela, voceiro do BNG en Cabanas, Germán Castrillón e o seu equipo tratan de eludir as súas obrigas cando o Concello ten que traballar con outras Administracións para solucionar os problemas da veciñanza e demandou solucións inmediatas para evitar que a próxima nova sobre Cabanas sexa un accidente que se puido ter evitado.\nExiximos que PP e AEC dean a coñecer os acordos do bipartito encuberto\nSó o BNG apoia a creación dun rexistro de agasallos a concelleiros en Cabanas


Paseo pola Coruña Literaria con Olivia Rodríguez\nA Coruña de Luz Pozo Garza\nDende o 18/03/2021 ata o 18/04/2021\nActividade gravada por mor da pandemia.\nXERAL.jpeg (273 KB)\nFaremos un percorrido polos espazos vitais e poéticos de Luz Pozo Garza na nosa cidade e deterémonos naqueles lugares máis significativos na súa traxectoria.\nOlivia Rodríguez González é doutora en Filoloxía Española pola Universidade Complutense de Madrid e Premio da Crítica de Galicia en 2001, por Estética e teoría da cultura en Vicente Risco.\nNa actualidade, é profesora titular de Teoría da Literatura e Literatura Comparada no Departamento de Filoloxía Española e Latina da Facultade de Filoloxía da Universidade da Coruña. Dende 2012 é académica correspondente da Real Academia Galega.\nFotografía da Real Academia Galega


Como restaurar no iPhone no "modo de recuperación" | Novidades do iPhone\nNos dispositivos iOS é extremadamente difícil acabar "ladrillando" o dispositivo, o termo empregado cando o sistema operativo foi danado por algún motivo e é imposible executalo. Isto ocorre porque o iPhone ten un sistema que tamén está presente en Android coñecido como "Modo de recuperación", unha configuración fácil de seleccionar que nos permitirá restaurar o sistema operativo do noso dispositivo iOS sen demasiadas complicacións. O único problema co "Modo de recuperación" é que necesitaremos elementos externos como un PC / macOS con iTunes instalado e conexión mediante USB-Lightning ao iPhone ou iPad.\nColoca o dispositivo "Modo de recuperación" É moi sinxelo, para iso imos seguir os seguintes pasos con calma e, se non o consegues a primeira vez, non te desesperes, téntao de novo:\nInicia iTunesno PC ou Mac que está a usar.\nConecta o teu iPhone vía conector USB para PC ou Mac con iTunes aberto.\nMODO 1: Co iPhone ou iPad conectado, prema "Inicio + Alimentación" ata que apareza o logotipo da mazá e logo solte o botón "Acendido" e manteña só o botón Inicio ata que apareza o logotipo de iTunes na pantalla.\nMODO 2: Sen desconectalo por USB, apaga o iPhone no modo normal unha vez conectado, agora acéndeo premendo "Inicio + Alimentación" ata ver o logotipo da mazá e logo mantén o botón Inicio ata que apareza o logotipo de iTunes na pantalla.\nAgora aparecerá unha mensaxe de iTunes indicando que hai un problema co iPhone, que podes "restaurar" ou "actualizar" o dispositivo.\nAgora simplemente elixe a opción que máis che conveña e agarde a que a nova actualización ou restauración do sistema operativo entre en vigor. Se todo funciona ben, deixará de darlle problemas. Asegúrese de non desconectar o dispositivo iOS do PC / Mac do USB ata que estea todo feito.\nCamiño completo ao artigo: Novidades do iPhone » iPhone » Varios » Como restaurar no iPhone no "modo de recuperación"\nNon puiden recuperar o meu iphone 4 S Recibo o erro 3194 se poden axudar por que as actualizacións imposibilitan recoñecer as versións anteriores\nE se teño un iPhone 6s Plus e está bloqueado cunha conta iCloud e atopo o meu iPhone, ¿aínda se pode recuperar? Ou tiralo?\nO meu iPhone 6 aparece en iTunes pero a opción de restaurar ou actualizar non aparece, que fago?\nUn novo iPad Pro e altofalante para WWDC o 5 de xuño\nComo desactivar as valoracións integradas na aplicación en iPhone e iPad


Superado o centenar de participantes na Travesía Costa Abanca Duacode Balarés, que se celebrará o vindeiro domingo 22\nO prazo de inscrición para a proba, na que colabora o Concello de Ponteceso a través da Concellaría de Deportes, remata este domingo 15 ás 23.59 horas\nFaltan só dous días para que remate o prazo de inscrición e xa superamos o centenar de participantes na segunda edición da Travesía Costa Abanca Duacode Balarés, integrada nun circuíto do que tamén forman parte as travesías da Coruña, Oleiros, Malpica e Fisterra. A presentación da proba tivo lugar na praia de Balarés coa participación de membros da Agrupación Deportiva Abellariza, impulsora da proba, e do Concello de Ponteceso, que estivo representado polos concelleiros José Manuel Pose Verdes e Marco Varela Vidal.\nAs persoas que queiran participar aínda están a tempo de anotarse a través da páxina de Internet http://www.travesiacostabalares.com/, na que se ofrece toda a información sobre esta cita deportiva.\nA travesía celebrarase o domingo 22. A concentración dos/as participantes (o límite está establecido en 200) está prevista para as 09.00 horas. Este ano, ademais da distancia de 3.200 metros con saída e chegada en Balarés, incorpórase un segundo percorrido de 1.600 metros entre a praia da Area das Vacas e a de Balarés.\nIgual que na primeira edición, haberá servizo de gardarroupa e gardería, entre outros, e ademais unha paella preparada pola sección Abellariza Chef agardará aos participantes á chegada.\nAsí mesmo, desde a Travesía Costa Abanca Duacode Balarés realizarase un donativo de 2 € por cada participante a favor da Asociación Galega de Ataxias coa finalidade de contribuír á investigación sobre una enfermidade con moita incidencia na nosa contorna.


Centos de delegados e delegadas de CCOO e UGT esixiron diante do Parlamento galego a recuperación de dereitos\nOs sindicatos esixen que, se é certo que a economía se está a recuperar, se devolvan os dereitos arrebatados ao persoal do sector público\nCentos de delegadas e delegados da Área Pública de CCOO e FeSP-UGT concentráronse esta mañá diante do Parlamento galego para demandar a recuperación de salarios e dereitos das empregadas e empregados públicos.\nEsta mobilización enmárcase na campaña conxunta «Agora: salarios, emprego público e dereitos» e dá continuidade ás concentracións do pasado día 24 de novembro fronte á Delegación e subdelegacións do Goberno e que continuaron cunha manifestación en Madrid o xoves pasado.\nA concentración coincidiu co pleno do Parlamento no que se está a debater —e case seguro se aprobará— o Proxecto de lei de orzamentos xerais da Comunidade Autónoma de Galicia para o 2018.\nCCOO e UGT de Galicia lembran que os Gobernos galego e estatal levan máis dun ano afirmando que a economía se recupera. Por esta razón, coidan que é o momento de lles devolver ás empregadas e empregados públicos os dereitos arrebatados coa escusa da crise: desde o 2010, máis de 16 000 empregos destruídos no sector público e unha perda media de poder adquisitivo do 13 %.\nEsixen a volta á negociación colectiva nas Administracións públicas para abordar cuestións como xornadas, incapacidade temporal, saúde laboral, igualdade, formación ou acción social. Todo isto debería ter efectos nos orzamentos para o 2018.\nCCOO e UGT piden que o Acordo para a mellora do emprego público, asinado en marzo deste ano, e o Acordo de Estabilidade, asinado en outubro coa Xunta, se amplíen para permitir a recuperación do emprego perdido desde o 2011, non só para reducir a precariedade e a temporalidade nas Administracións públicas.\nPor último, UGT e CCOO lembran que a defensa dos dereitos das empregadas e empregados públicos é unha prioridade na acción sindical de ambas as organizacións, tanto polo que significa en termos de condicións laborais como pola necesidade de reforzar os servizos públicos e así mellorar a calidade de vida da cidadanía.


Xel en saqueta Hondrogel mercar en Hort\nXel en saqueta Hondrogel en Hort\nNo formulario de solicitude, especificar o número de teléfono para a conexión e o nome no baleiro campos do formulario de solicitude en liña\nPara 20 minutos e será contactado polo Director en breve e vai aconsellamos-lo sobre o pedido e entrega de confirmar a orde\nEntrega - Portugal. Solicitar a través do sitio web oficial, sen pagamento. Para incorporarse un paquete na oficina de correos, ou que vai ser entregado para a súa casa por correo. Pagamento tras a recepción nas súas mans.\nApresuraron-se para poñer a súa orde de hoxe a orde do xel nunha saqueta en Hort para o prezo oficial para a metade do prezo (39€).\nComo mercar en Hort Hondrogel\nPor favor, teña en conta! Coidado coas imitacións. O orixinal xel é 39€ e orde en Portugal coa entrega da cidade (Hort) só a través do sitio web oficial.\nCubrir o formulario pode obter o xel en Hort para o prezo oficial\nO custo inicial hondrogel 39€. Hoxe só 50% de DESCONTO (válido en todo o país - Portugal). Na páxina web deixar unha solicitude no formulario de solicitude, especificando o nome e teléfono de contacto, espera para a chamada operador, que entrará en contacto con Vostede no menor tempo posible. Despois de recibir o paquete e pagar por el no correo en Hort. O custo para o transporte depende da distancia á cidade é realizado dentro dunha semana despois de ordenación. Pagamento da orde por correo pre-pago necesaria.\nHondrogel na Terceira Illa Hondrogel na Illa do Pico\nOrde Hondrogel en Hort 50% cada un


A miña achega á Rolda de Rebeldía: A democracia representantiva non é Democracia – De(s)varia materia\nVelaquí o texto remitido á Rolda de Rebeldía (debate político entre a esquerda social e a esquerda política galegas para buscar fñormulas de creación dun novo referente sociopolitico para o país) promovida por Encontro Irmandiño, e que foi publicado recentemente no seu web:\nReflexións para a Rolda de Rebeldía 2009 proposta por Encontro Irmandiño\nÉ o modelo de partido clásico inoperante? Cómpre construírmos ese novo referente?suxeito político?social? E se así é, de que modelo organizativo debemos dotarnos? É o acceso ás institucións necesario?\nA democracia representantiva non é Democracia, mais podemos mudala\n(NOTA: O presente texto foi redactado tentando acadar un estilo esquemático acaído para a súa lectura na WWW seguindo as pautas do experto en usability Jakob Nielsen.)\nCuestión 1: Modelo organizativo\nResposta: O problema non é se o partido é unha fórmula organizativa acaída: o problema é a superestructura na que se inserta: a Democracia Representativa. O problema non é a inoperancia do xogador, senón as regras do xogo.\nTese básica para unha nova estratexia política: O sistema representativo xa non pode considerarse nin remotamente democracia no sentido de goberno do pobo desde o momento en que as Novas Tecnoloxías fan posible a democracia directa.\nInternet e outras NTICs (telefonía celular, TDT, etc.) fan posible que todas as decisións políticas sexan tomadas directamente polos cidadáns. Vid. http://www.d-3.info/wiki/index.php?title=Sistema_D3\nSe non se permite, é unha usurpación antidemocrática da soberanía popular. Polo tanto os gobernos, parlamentos e concellos actuais son antidemocráticos.\nA denominada democracia participativa é unha vía limitada que non se xustifica e debe por tanto ser rexeitada como un compromiso-trampa de mínimos: por que só participarmos e non decidirmos integramente a acción política? Para que queremos a intermediación dos partidos? Internet fixo desaparecer intermediarios en todos os sectores económicos: por que non neste? Por que seguimos con modelos do século XVIII? Só se xustifica por razóns antidemocráticas.\nO sistema representativo pode virar directo simplemente con que se elixan representantes que trasmitan directamente a vontade cidadá en cada cuestión a votación nas institucións representativas, e que trasmitan tamén as iniciativas maioritariamente propostas desde a cidadanía. Un concello ou parlamento cheo de representates deste tipo será, na práctica, unha asamblea cidadá permanente.\nCalquera obxección a un sistema de democracia directa electrónica ou dixital será de tipo técnico ou metodolóxico, e polo tanto resoluble se hai vontade política.\nExisten atrancos de tipo cultural pero non son insuperables (vid. experiencias de democracia mixta en Suíza, Estados Unidos, etc.). A demostración paulatina do funcionamento do sistema desque se acaden os primeiros electos ata que se obteñan maiorías, será a mellor escola.\nQuen opina que as sociedades actuais son demasiado complexas para ser gobernadas directamente polo pobo confuden un problema pedagóxico con un problema político. Seica os gobernantes actuais son expertos técnicos nas materias sobre as que deciden? Nenos de 7 anos poderían tomar decisións máis racionais que as que toman moitas veces os nosos gobernantes.\nA dicotomía reforma-revolución debe ser superada por medio da implantación dunha democracia directa de facto que non requira mudanzas legais. Para dispormos dunha múltipla Iniciativa Lexislativa Popular permanente abonda con que haxa electos que trasmitan esas propostas nas institucións: non fai falla recoller ningunha sinatura!\nCalquera partido político de esquerda baterá con atrancos practicamente insuperables se pretende combater asumindo os límites da (pseudo)democracia representativa, co obxectivo obsesivo de acadar maiorías electorais.\nAínda no caso remoto de chegar ao poder, baterá con atrancos externos: poderes mediáticos, poder económico, organismos internacionais, etc. Será permanentemente deslexitimado por eses contrapoderes. En última instancia será desaloxado do poder mediante golpes máis ou menos encobertos baseados nesa desleximitación.\nMudar radicalmente de estratexia pode render mellores froitos, máis rápidos e máis blindados: o partido renuncia a ser o actor político, que pasa a ser directamente o pobo -> os contrapoderes de dereita terán moito máis difícil (aínda que non imposible) desleximitar a vontade do pobo expresada directamente.\nAs análises sociolóxicas indican que o pobo galego é máis de esquerdas e máis nacionalista do que o seu voto partidista expresa -> deixadas nas súas mans as políticas, serían presumiblemente máis de esquerdas e máis nacionalistas.\nFactor de influencia mediática na determinación do voto: debe ser atendido con urxencia en paralelo ao desenvolvemento desta estratexia radical.\nQue novo papel debe asumir o partido político? Aínda nunha democracia directa os partidos serán necesarios para facer propostas que voten os cidadáns: xa non gobernarán nin lexislarán, senón que farán propostas. Goberno e desenvolvemente lexislativo serían executados por funcionarios revocables baixo mandato e control cidadán.\nA fragmentada esquerda e todos os movementos sociais terían unha vía para a súa expresión política común nun sistema deste tipo. Non fai falta acordar un programa común (pouco menos có Santo Graal!). Abonda con aceptarmos todos a primacía dos cidadáns como creadores dese programa de maneira permanente.\nO proceso de conversión das institucións representativas en directas sería progresivo: unha vez acadado/a o/a primeiro/a representate directodemócrata, a demostración de que é posible a democracia directa feriría de morte a presunta representatividade dos partidos tradicionais, que falan arrogantemente en nome do pobo pero sen consultalo xamais. Como poderían seguir facéndoo se hai un voto directamente emitido polos cidadáns sobre cada cuestión? Sería razoable prever que en relativamente poucas citas electoriais todos os electores mudarían o voto para esta outra organización que se limita a trasmitir o que os cidadáns decidan.\nSó poden temer este tipo de sistema aqueles que receen da auténtica soberanía popular.\nResposta: O acceso ás institucións é preciso (aínda que talvez non imprescindible) xa que determina boa parte do marco político. Renunciar a el sería abandonar unha morea de posibilidades de acción. Pero debe facerse un acceso non como partido senón como representantes automáticos da vontade cidadá. Un acceso como cabalo de Troia da democracia directa é un ataque polo punto máis débil da lexitimidade do sistema, coa potencialidade de trasformalo desde dentro, como un virus inoculado no seu ADN.\nResposta: O modelo organizativo do nacionalismo galego debe continuar a súa propia evolución, mais renunciando a participar na actual usurpación da soberanía. Debe dotarse xunto con outras forzas de esquerda, dunha nova organización común que se limite a levar representantes sen programa ás institucións (non levar programa significará levar TODOS os programas posibles). A acción parlamentar ou municipal destes electos será:\nDiante de cada votación por realizar nesa institución representativa:\nexplicar de maneira neutra todos os posicionamentos aos cidadáns facendo uso de todos os medios de comunicación posibles,\nrecoller os votos que sobre a cuestión emitan os cidadáns mediante Internet, telefonía móvil, cabinas de votación e todos os sistemas posibles (tecnolóxicos e tradicionais),\ntrasmitir na institución representativa o voto maioritariamente expresado por todos os cidadáns.\nCando teña a ocasión de facer propostas de seu, fará aquelas que teñan sido maioritariamente apoiadas polos cidadáns, seguindo un sistema análogo, e presentadas por calquera partido político ou colectivo cidadán, mesmo deixando a posibilidade de recoller propostas de cidadáns a título individual. Para isto existiría un mecanismo de recollida e votación permanente de iniciativas sociais.\nResposta: O modelo organizativo resultante será absolutamente horizontal, pois por riba de todos os cidadáns soamente estarán uns electos que se limitarán a facer de trasmisores de vontades políticas. Os referentes deste novo modelo serían as comunidades virtuais en Internet (comunidade do software libre, p.ex.) e os modelos do municipalismo libertario (vid. Murray Bookchin). Pero non inventamos nada novo: son as asembleas populares que se teñen dado ao longo da Historia en diversos momentos e lugares, dotadas da asincronicidade e ubicuidade que permiten as Novas Tecnoloxías.\nCuestión 2: Relación esquerda social – esquerda política\nResposta: A relación artellaríase a efectos prácticos mediante o sistema xa descrito. Con el, calquera demanda social (con suficiente apoio) sería trasmitida por esta nova organización. A organización (chamémoslle anti-partido, pois é xusto o contrario do significado etimolóxico de parte) será un marco que deberá ser enchido de contido pola sociedade, non só de esquerdas, senón toda ela. Non cabe imaxinar relación máis fluída que unha absoluta trasmisión da vontade social. O partido político trasformaríase nunha fábrica de ideas máis, as cales sometería á aprobación popular en cada momento, competindo con calquera outra idea ou proposta social xordida dos movementos sociais, veciñais, culturais, etc.\nResposta: Non son quen para dicir cales son as esixencias da cidadanía: debemos dotar a esta das canles non só para esixa senón para que poñan en práctica a política que elixa en cada momento e sobre todo aquilo que lle atinxa.\nCuestión 3: Mecanismos e accións para o cambio radical\nResposta: En paralelo á constitución dese anti-partido, apoiado por todas as forzas galegas verdadeiramente demócratas, é imprescindible unha aposta maiúscula e común por nos dotarmos de medios de comunicación libres e de máxima pluralidade, en mans cidadáns.\nTese: A determinación do voto cidadán nesta sociedade do espectáculo é resultado en moi grande medida da influencia que sobre el teñen os medios de comunicación, nomeadamente a TV. Para que o voto expresado polos cidadáns por medio dun sistema directodemócrata como o bosquexado, sexa realmente libre, deberá equilibrarse o panorama mediático actual con poderosos medios de comunicación libres, controlados directamente polos cidadáns.\nResposta: Para isto cabe pensar nunha estratexia conxunta co maior número posible de actores sociais que inclúa, entroutras, as seguintes accións:\nPresión política permanente para poñer urxentemente baixo control cidadán os medios de comunicación públicos, mesmo mediante boycotts e outras accións de desobediencia civil.\nCreación de novos medios comunitarios de baixo custo e amplo alcance, mediante un financiamento conxunto de diversos partidos, ONGs, sindicatos, etc.\nMedidas diversas de apoio ao xornalismo cidadán e comunitario.\nInclusión no programa electoral do antipartido dun único punto relativo á posta en marcha destas medidas naquelas institucións onde se acade representación.\nResposta: Este antipartido e todas as forzas que o apoien como opción electoral deben optar como estratexia electoral por desleximitar o carácter presuntamente democrático dos demais partidos. Diante das consabidas letanías partidistas de “os cidadáns galegos o que queren é…” deberán (e poderán) contrapoñer datos recollidos ao minuto acerca da cuestión a debate. Deberán negar que vivamos actualmente nunha democracia e apostar pola vía da democracia directa para a recuperarmos de maneira sinxela e gradual.\nResposta: Buscar a creación dunha masa crítica que leve a unha forza política concreta a unha posición de poder para mudar desde arriba o modelo? É un camiño longo e esgotador de máis. E se pensamos, en troques, en que realmente non é necesaria esa masa crítica, esa demanda de cambio global, esa toma do poder? Simplemente permitir que a xente decida debería ser suficiente. Non falar de revolucións, nin de troco de modelo, permitirá achegar potencialmente a TODOS os votantes (non ningunha masa crítica do 51%) ao tempo que poñemos en marcha en realidade a maior das revolucións: a recuperación da soberanía cidadá. Que partido pode xuntar todos os votantes? Soamente aquel que permita que todas as súas vontades sexan expresadas e elevadas a lei e a acción de goberno. Previsiblemente, en canto un/ha votante vexa que hai unha opción electoral que o/a vai consultar en cada cuestión que lle afecte, deixará de votar a partidos que só se lembran del cada 4 anos. Semella lóxico, non é? Se nos atrevemos a renunciar a defender electoralmente un programa partidista, para defendermos TODOS os programas (incluídos os de dereitas!) poderemos rachar coa usurpación da Política por parte de oligarquías ideolóxicas ou económicas, e devolverlle o poder aos cidadáns. Despois a loita política en igualdade de todas as ideas, debería demostrar na práctica a superioridade moral da esquerda. Finalmente, demostraremos que (verdadeira) democracia e esquerda acaban sendo sinónimos.\n2009/12/22 a las 9:22 am\nPara un desenvolvemento da idea de utilizar a tecnoloxía para facer posible a Democracia Directa, vid. a miña comunicación ao Congreso online do Observatorio para a Cibersociedade (2006): Inoculación de la Democracia Directa en el Sistema Representativo por medio de las NTIC: El sistema D3 e mais o debate ao que deu lugar naquel congreso.\n2009/12/22 a las 9:30 am\n…E máis artigos sobre a Democracia Directa neste mesmo blog.\n2009/12/22 a las 11:08 pm\nImpecábel mais fico cunha dúbida. Até que punto queren as persoas ser soberanas de sí mesmas? E nesto as TICs pouco poden facer…\n2009/12/23 a las 9:45 am\nGrazas, Lois. Eu penso que ninguén quere ser non-soberano, pois sería igual a ser esclavo de outros. Mais si que é certo que hai que contar cunha grande pasividade, cunha escasa participación e opinión política, loxicamente meirande nos primeiros tempos en que este sistema se poñer en marcha. Pero países cunha longa tradición referendaria (democracia mixta: representativa + numerosos referenda) como a Suíza demostran que a xente, nos asuntos que lle atinxe, si que participa e vota. Hai múltiples factores que xogan a prol da desmobilización e a deixalo todo en mans dos políticos profesionais (sic), dos expertos ou mesmo dese deus máxico do Mercado que todo o resolve… E aí haberá un duro traballo de pedagoxía política.\nPorén, hai que ser optimistas xa que aínda no caso en que nun determinado asunto só participar o 10% ou o 20% dos cidadáns, decidindo mediante este sistema de Democracia Directa, xa serían moitísimos máis dos que agora deciden, que son unha presada de dirixentes empresariais movendo os fíos dunha presada de supostos gobernantes. Así que gañaríamos moito, sobre todo porque a porta ficaría aberta para que, se esa decisión resulta errada, o propio sistema poida correxila nun novo referéndum no que podería participar sempre en teoría o 100% dos cidadáns (maiores de idade, claro, que esa é outra cuestión).\nEn definitiva, por moi desmotivada que estea a maioría, sempre haberá unha minoría motivada que tomará parte da decisión, facendo o sistema moito máis democrático do que o actual, que desde a miña visión non poden nin tan sequera ser chamado así cun mínimo de rigor.\n2009/12/23 a las 9:47 am\nA chave está en demostrarmos que votar, opinar, informarse, etc. serve para algo. E aí será vital o papel das TIC.\nHoxe en día calquera pode preguntarse con razón: para que carallo vou votar se despois han facer o que lles pete? Cando esa obxeción desapareza… estaremos no camiño para recuperar a capacidade efectiva da soberanía.\n2009/12/27 a las 11:57 pm\nPois razón non te falta.\nNembargantes, penso que o resultado é finalmente o mesmo. Ti mesmo o dis no último párrafo: «unha minoría motivada». Isto é para min sinónimo, con matices, de élite, xa sexa cultural, económica, política ou de calquer outro tipo. E volvemos de novo a estar no punto de comezo. Uns poucos deciden por todos.\nSe cadra son un pouco escéptico en relación a natureza humana mais, cun pouco de perspectiva histórica, é dificil aceptar que a World Wide Web mude séculos de malformacions xenéticas e sociais.\n2009/12/28 a las 12:49 pm\nAínda que poida compartir o teu escepticismo final non podo estar máis en desacordo con que este sistema que propoño ao final sexa o mesmo que padecemos na actualidad cunha élite decidindo sobre a maioría. Por que? Por varios aspectos radicalmente diferentes:\nNeste sistema «D3» a minoría é moito máis ampla: en cada votación poderiamos esperar participacións dun mínimo dun 10 ou 20% do electorado, que sempre será moito máis co 0,00…% das persoas que realmente deciden na política actualmente. Se permitimos a delegación do voto, como suxire o PdI, p.ex. entón teriamos participacións moito máis altas.\nA minoría que decide… sería diferente en cada votación! Sempre cambiante, e sempre aberta a ser máis ampla se a máis xente lle interesa o tema. É algo que diferencia radicalmente a situación actual. Pensa p.ex. na situación co porto de Massó en Cangas. Quen decide agora? Quen decidiría no suposto do concello ser gobernado por maioría de electos tipo D3?\n2009/12/28 a las 10:15 pm\nPenso que podemos continuar así até o infinito. A proba do ácido, soamente para ver quen ten razón ;-), sería levalo á práctica nun espazo delimitado, cun horizonte temporal amplo e baixo condicions 100% reais. Cando, ónde e con quén?\n2009/12/29 a las 9:43 am\nSe cadra nalgún concello galego? Nas vindeiras municipais? Co apoio dos movementos sociais locais e forzas políticas de esquerda verdadeiramente democrática? Ogallá. De momento D3 está aí para ser utilizado nesa «proba» de que o sistema proposto é viable.\n2011/07/04 a las 11:44 pm\n[…] Lo he dicho en otros lugares y momentos pero merece la pena insistir para dejarlo bien claro: los partidos políticos históricamente han desempeñado la función de representar a los ciudadanos mediante la presentación de candidaturas a las elecciones. Lo habrán hecho mejor o peor, no entraré en ese debate. Lo que está claro es que desde que existen medios para que el conjunto de los ciudadanos debata y decida en una asamblea permanente, esa función intermediadora de los partidos pierde todo su sentido. Por tanto, es hora de que los partidos políticos asuman con valentía su obsolescencia como interfaz representativa en Democracia y devuelvan la plena soberanía al pueblo, depositario de la misma. […]\nResume de ideas para a mesa redonda da Xeira da Irmandade (Rolda de Rebeldía) | De(s)varia materia dice:\n2014/06/12 a las 8:39 am\n[…] complementar a miña máis extensa achega escrita á Rolda de Rebeldía promovida polo Encontro Irmandiño con este esquema que pretendía adiantar o que había dicir o sábado 30 na mesa redonda á que […]


Clara Campoamor terá tres carrís e regulará o acceso á estación de autobuses mediante semáforos - Noticias. Concello de Santiago de Compostela\n27/02/2019 O viario Clara Campoamor terá finalmente tres carrís, un en cada sentido de circulación e un central que terá un dobre uso: carril de incorporación e saída dos autobuses no ámbito da futura estación, e carril adicional de circulación nos accesos ás rotondas do Restollal e de Sar. A regulación dos accesos e saídas á estación farase mediante semáforos, como recomendan os informes técnicos, e o viario terá carril bici nas dúas marxes.\nO concelleiro de Espazos Cidadáns, Dereito á Vivenda e Mobilidade presentou hoxe o proxecto definitivo de reforma do viario Clara Campoamor, que previsiblemente será aprobado o venres pola Xunta de Goberno. Jorge Duarte explicou que o obxectivo do Goberno "é iniciar a licitación no prazo dun mes, para que as obras poidan comezar no próximo verán". Deste xeito, incidiu o edil, "cumpriranse os prazos previstos, porque a plataforma de acceso á estación de autobuses non estará rematada ata agosto de 2020". As obras dos accesos terán un prazo de execución de 5 meses e o investimento previsto é de 1,6 millóns de euros, IVE incluído. A actuación será financiada con fondos europeos vinculados ao programa ReVive-Edusi Santiago.\nJorge Duarte explicou que no proxecto téñense en conta dous factores: que é preciso priorizar o funcionamento dos autobuses e facilitar o seu acceso e saída á estación con carrís de incorporación e con ciclo semafórico axeitado; e que máis do 65% dos accesos á estación son camiñando, "polo que se lle dá un tratamento e unha dimensión máis axeitada ás beirarrúas". Polo mesmo motivo, tamén se incorporou ao proxecto "unha plataforma elevada, similar á que funciona en Montero Ríos ou á que propón á Xunta no seu proxecto de acondicionamento da entrada dos Camiños de Santiago, para darlle continuidade á praza pública que se creará nos accesos á plataforma da estación, que estará regulada con balizas semafóricas e que axudará a conectar a estación coas Brañas de Sar".\nEstudos de tráfico\nO concelleiro de Espazos Cidadáns, Dereito á Vivenda e Mobilidade lembrou que o viario Clara Campoamor "foi concibido con dous carrís de circulación con bandas de aparcamento a cada lado, e só pasou a ter catro carrís durante as obras do túnel do Hórreo". Jorge Duarte apuntou que "cando se empezou a falar do deseño dos accesos á intermodal, os estudos previos da Xunta do ano 2015 definiron un viario con dous carrís por cada sentido de circulación e unha gran rotonda para dar acceso á estación". Despois desa data, a empresa de enxeñería contratada pola Consellería de Infraestruturas, IDOM, realizou estudos de tráfico que concluíron que "era preferible regular o acceso á estación con semáforos para evitar os atrasos e as longas colas de autobuses, e que era operativo un viario con dous carrís de circulación, modelo que só ocasionaría retencións no acceso á rotonda do Restollal dende Clara Campoamor".\nAtendendo a este informe, segundo relatou Duarte, "a Xunta presentou en marzo de 2017 o proxecto integrado da estación, realizado por IDOM, no que se contempla xa unha solución cun carril en cada dirección e regulación mediante semáforos". Agora, o Concello no marco das súas competencias, atende tamén á recomendación relativa aos accesos á rotonda do Restollal, que "no proxecto definitivo que presentamos hoxe, elaborado por Proyfe, terá dobre carril de circulación". O edil incidiu en que "esta proposta cadra coas recomendacións da empresa de enxeñería relativa á redución do tráfico polo Restollal e Clara Campoamor para potenciar o uso do periférico e do túnel do Hórreo, un gran investimento de fondos públicos que está a ser infrautilizado".\nEn canto á circulación de autobuses, Duarte explicou que "os datos actualizados, tendo en conta o Plan de Transportes da Xunta que entrará en vigor a finais de ano, son os que din que na estación entrarán e sairán 430 autobuses diarios, "de xeito que estimamos que se producirán 20 entradas ou saídas por hora, o que significa que a interrupción semafórica será cada tres minutos, unha cadencia normal en calquera rúa". Ademais, sinalou que "os autobuses metropolitanos que actualmente paran na rúa da Rosa, pararán agora na parte superior da rúa do Hórreo, uns 230 diarios aproximadamente". Deste xeito, "atenderase unha vella demanda da veciñanza da Rosa, que leva anos mostrando o seu malestar polo ruído e o excesivo tráfico provocado por esa parada".\nModificacións na rúa do Hórreo\nJorge Duarte mostrouse convencido de que non haberá problemas de tráfico na rúa do Hórreo e reiterou que "o túnel construído a comezos da década debe ter un maior uso, porque evita o tráfico en superficie e porque é máis rápido". O concelleiro explicou que nas últimas semanas mantivo reunións co Ministerio de Fomento nas que, entre outras medidas, "se acordou permitir o acceso a Sar dende o Hórreo, que agora está prohibido e que con este cambio motivaría a súa maior utilización.\nSección do proxecto\nSección doutro tramo


Ciclo de vida do Salmón Atlántico - Migramiño-minho. Protección y conservación de peces migradores en el tramo internacional del Miño y sus afluentes.\nCiclo de vida do Salmón Atlántico\n25 Xuñ Ciclo de vida do Salmón Atlántico\nO salmón Atlántico caracterízase por ser migrador, tras nacer no leito fluvial e permanecer no río durante a súa etapa xuvenil, na primavera cun tamaño duns 15 cm e 40 gramos desprázanse ao mar tras un proceso de adaptación coñecido co nome de “esguinado”. No mar desprázase ata 6.000 km desde o seu río natal a zonas onde atopan moito alimento e tras un tempo variable retorna pesando entre 2-8 kg , cunha gran precisión atopan o río onde naceu, fenómeno coñecido co termino ínguas de “Homing”. No outono e inverno reprodúcense depositando os seus ovos entre grávaa, a maioría dos salmóns morren tras a reprodución pero uns poucos poden chegar a reproducirse por segunda vez.\nConsulta o “Ciclo Vital do Salmón Atlántico”


Experiencia piloto con Guido Guía en busca de apoio institucional: visitas guiadas ás afeccións deportivas visitantes en Lugo – Guido Álvarez Parga\nHoxe, xunto coa Federación de Peñas do CD Lugo, fixemos unha experiencia piloto do que pode ser un gran proxecto turístico para a cidade de Lugo e tamén para outras localidades interesadas en experimentalo: visitas guiadas á cidade para as afeccións visitantes que veñan ver ós seus equipos contra as escuadras lucenses: C.D. Lugo, Breogán, Ensino, Emevé…\nA proposta do presidente da Federación, Román Sánchez Besteiro, e dende a miña nova iniciativa turística Guido Guía, hoxe fixemos unha visita guiada para a afección do Extremadura U.D. e para a súa Federación de Peñas Extremadura U.D…. un gran éxito!\nMáis de 30 persoas que desfrutaron dun rato agradable visitando e descubrindo recunchos e belezas da nosa cidade… Por que non repetilo? Por que non extendelo ás afeccións que veñan ver os seus equipos cando xoguen contra Breogán, Ensino ou Emevé? Aí queda a idea para quen queira apoiala 🙂


Arrancou a viaxe inaugural do tren turístico da ruta dos viños de Valdeorras-Ribeira Sacra - Noticias de Galicia\nArrancou a viaxe inaugural do tren turístico da ruta dos viños de Valdeorras-Ribeira Sacra\nRexistra ocupación completa\nPUBLICADO EN: Noticias de Galicia ► A Rúa ► O Barco de Valdeorras ► Ourense ► Petín ► Portada dereita ▼\nO tren da Ribeira Sacra-Valdeorras realiza o seu percorrido inaugural partindo ás 9.40 horas da estación de Ourense e os viaxeiros chegan a esta mesma estación ás 20.58 horas, logo de pasar a xornada nas denominacións de orixe protexidas da Ribeira Sacra e Valdeorras. Logo da partida, o tren diríxese cara a Santo Estevo de Ribas de Sil, onde os viaxeiros poden facer unha travesía en catamarán desde o embarcadeiro de Santo Estevo polo encoro do mesmo nome. Máis tarde, desde Santo Estevo viaxan en tren ata a estación da Rúa-Petín, na comarca de Valdeorras.\nNo Concello da Rúa, está prevista á visita a unha adega adscrita á Denominación de Orixe Protexida Valdeorras, onde se desenvolve unha cata dos viños máis senlleiros da zona e unha pequena degustación de produtos gastronómicos locais. Logo do xantar, os viaxeiros diríxense en autobús cara o Santuario das Ermidas, no Concello do Bolo, e no traxecto poden coñecer a parte occidental da comarca ourensá de Valdeorras.\nTras voltar á estación da Rúa-Petín, onde collen o tren de regreso a Ourense, os viaxeiros fan un alto na ruta para visitar a Aula do Ferrocarril, situada na estación dos Peares. Desde aquí, xa no tramo final da ruta, achéganse ata Ourense, onde remata a xornada.\nPódese consultar o calendario dos trens turísticos de Galicia na páxina web de Turismo de Galicia así como na da compañía ferroviaria RENFE, onde tamén se poderá reservar o billete. O prezo dos billetes é de 40 euros para os adultos e 10 euros apra os menores de 14 anos, para as viaxes dun día. Existen descontos para fins de semana e traslados desde outras cidades.\nA directora de Turismo de Galicia, Nava Castro Domínguez participou hoxe na viaxe inaugural do Tren Turístico das Rutas dos Viños de Valdeorras e Ribeira Sacra. Este percorrido forma parte das novas rutas turísticas en tren implementadas este ano. A primeira viaxe deste percorrido rexistrou unha ocupación do cen por cen.\nA directora de Turismo explicou que este proxecto comezou o ano pasado como un proxecto turístico pioneiro inclúe nesta segunda edición novos atractivos. Engadiu que o Plan Integral de Turismo de Galicia na súa liña estratéxica sexta incide no turismo como sector multidisciplinar e no que interveñen axentes públicos e privados, de aí a necesidade de coordinación dos mesmos para conseguir un desenvolvemento turístico eficiente e sostible. “Os trens turísticos son un exemplo de colaboración para ofrecer un produto de calidade grazas á creación de sinerxías que combinan o aproveitamento turístico do territorio e a preservación do medio ambiente”, dixo.\nNava Castro resaltou tamén que “o programa está a acadar gran acollida. Da totalidade das prazas ofertadas xa se venderon o 25,8% dende a posta en marcha da primeira das rutas o 14 de xuño”.\nTrain&Breakfast Camiño de Santiago\nEste xoves comezou a funcionar o Train&Breakfast Camiño de Santiago que ofrece un modo diferente de facer a ruta combinando o traxecto por ferrocarril coas rutas a pé ou en bicicleta. Esta primeira saída rexistrou tamén unha ocupación completa nas 50 cabinas dispoñibles. Este sábado e domingo chegou a Galicia. As vindeiras saídas previstas para realizar este percorrido dende Barcelona son os días 1 e mais o día 1 de setembro. Implementouse dada a elevada ocupación unha saída adicional o 14 de agosto.\n13 de xullo de 2014 | 11:57\t• Sen comentarios


O mal de Chagas (Caderno da vida, 21/09/2003) - Xavier Alcalá\nHome Galego Hemeroteca Caderno da vida (LVG) O mal de Chagas (Caderno da vida, 21/09/2003)\nDi o tango que “el mundo siempre fue y será una porquería” e por veces, cando o veo das urxencias diarias permite ver alén do inmediato, salta a alarma nas consciencias. Tal acontece co mal de Chagas.\nCuriosamente, esa alarma dispárase nun hospital norteamericano. Gravemente, o hematólogo advirte de que o mal de Chagas, traidor, vai entrando nos Estados Unidos por vía das transfusións de sangue.\nA presión demográfica dos que malviven alén do Río Grande leva para o Norte o que alí non pode introducir un insecto chamado no Brasil “chupão” ou “barbeiro”, e na Arxentina “vinchuca” ou “chinche gaucha”. Endémico de terras quentes e secas, fai niño no barro e as pallas das casopas; pola noite sae do tobo, chucha o sangue dos que dormen e sobre eles defeca. As feces conteñen o malvado Trypanossoma Cruzi, capaz de ocultarse durante décadas no organismo da víctima ata que comeza a asañarse contra as súas vísceras e a mata, con frecuencia por miocardiopatía.\nVinte millóns de iberoamericanos sofren a doenza, e cen millóns poden chegar a padecela. Suman moitos máis cós enfermos da SIDA, pero a diferencia está en que os ianquis tamén son vulnerables ao virus compañeiro do sexo.\nOs laboratorios químicos do Norte inventan todo tipo de droga contra as laceiras dos que poden pagar o seu alivio, mais non apostan pola saúde do “pobrerío latino”. Nada lles importa o sufrimento causado polo tripanosoma que descubriu o médico brasileiro Carlos Chagas e estudiou ata a minucia o arxentino Salvador Mazza (e que, se cadra, desgraciou a vida de Charles Darwin). Nada lles importaba, ata que soou a alarma: América —a exclusiva dos que falan inglés— vese ameazada por unha nova praga.\nPero non hai mal que por ben non veña. Porque, quizais, para salvar uns centos de norteamericanos infectados, calquera laboratorio do imperio da ciencia útil será capaz de descubrir o antídoto… que poderán pagar a prezo de ouro, tamén, algúns miles de iberoamericanos ricos.\n[La Voz de Galicia, Caderno da vida, 21/09/2003]\nArxentina / Brasil / Caderno da vida / Carlos Chagas / Estados Unidos / La Voz de Galicia / O mal de Chagas\nPrevious PostFrance Télécom avisa (Caderno da vida, 14/09/2003)\nNext PostEmpresiñas desinformadas (Caderno da vida, 28/09/2003)


O PP pide “explicacións políticas” oa presidente da Deputación pola investigación que está a levar a cabo o xulgado |\nHome Política O PP pide “explicacións políticas” oa presidente da Deputación pola investigación que está a levar a cabo o xulgado\nBarcia: “a xuiza encargarase de depurar as responsabilidades penais pero as explicacións políticas correspóndenlle a Besteiro”\n* GPPP reitera o seu respeto ás actuacións iniciadas polo xulgado numero 3 de Lugo, así coma a defensa da presunción de inocencia dos implicados, pero insiste en que a gravidade dos feitos requiren unha urxente explicación política\n* Os populares lamentan que os socialistas empreguen varas de medir distintas en función dos seus intereses partidistas á hora de pedir a depuración de responsabilidades e esquezan que neste caso dous membros do goberno provincial pasaron polo xulgado en calidade de detidos\nLugo, a 5 de novembro de 2009.- A implicación de dous destacados membros do equipo de goberno da Deputación nunha investigación xudicial é un asunto de “máxima relevancia xudicial pero tamén política” e, precisamente por esa “repercusión política” é “obrigado e urxente” que o máximo responsable da administración provincial José Ramón Gómez Besteiro dé explicacións “á cidadanía e á oposición” sobre o que está a pasar. Debe aclarar asimesmo se, dada a gravidade dos feitos, ten previsto adoptar algunha medida cautelar no que atinxe ás responsabilidades que tanto Lara Méndez coma Juan José Díaz Valiño ostentan na administración provincial.\nO Grupo provincial do Partido Popular ratificase así na postura que mantivo dende que transcendeu á opinión pública a investigación que está a levar a cabo o xulgado de instrucción número 3 de Lugo.\nO GPPP, segundo suliña o seu voceiro adxunto José María González Barcia, foi “en todo momento absolutamente respetuoso coa actuación xudicial que se está a levar a cabo” e “antepuxo, por riba de todo, a presunción de inocencia de todos os implicados no caso, incluidos a vicepresidenta segunda de Deputación Lara Méndez e o deputado responsable da Rede Viaria Provincial Juan José Díaz Valiño”.\n“Onte, o voceiro dos socialistas na Deputación, o Sr. Antonio Gato, fixo, como acostuma a facer sempre, unha interpretación libre da situación e unha valoración sesgada e malintencionada da petición de explicacións formulada polo Partido Popular, que non só é lexítima senón necesaria”, recalca González Barcia.\n“Hai que ter moi presente que tanto Méndez como Valiño son cargos políticos e que estiveron detidos por orde xudicial a raiz dunha investigacións aberta que ata o momento levou aparellada tamén o requisamento de abundante documentación, boa parte de ela procedente das instalacións do Inludes, que depende directamente da Deputación”, engade.\nNa opinión de Barcia, Antonio Gato está obsesionado polo pasado, “conscente quizais de que calquer tempo pasado foi mellor”, e considera “desafortunado” que precisamente sexa el o que saque a colación a comparación deste caso coa denominada “operación muralla”.\nNeste senso o voceiro adxunto dos populares na Deputación, despois de suliñar que “a investigación iniciada en maio de 2006 quedou en nada”, puntualiza que hai “diferencias sustanciais” entre ambos procesos, empezando porque “daquela ningún cargo político do Partido Popular foi detido”.\nBarcia recoméndalle a Gato que “revise a hemeroteca” porque, segundo indica, naqueles días o entón voceiro socialista na Deputación Manuel Martínez “non se caracterizou precisamente pola defensa da presunción de inocencia, máis ben por todo o contrario”. Tanto Martínez coma o tamén daquela voceiro nacionalista, o hoxe vicepresidente primeiro Antón Bao, segundo lembra, instaron ó Presidente Francisco Cacharro a dar explicacións sobre o acontecido e a convocar incluso un pleno extraordinario.\n“O Sr. Gato debería aclarar as razóns polas que, en función da súa conveniencia, emprega varas de medir distintas”, di Barcia, ó tempo que se pregunta “que si tan tranquilos están e si tan transparente é a súa xestión, cal é a razón pola que Besteiro evita dar explicacións e o utiliza a el coma escudo protector na vez de asumir as súas responsabilidades”.\nO PP considera que o Inludes atrasa en exceso e sen xustificación o pago de subvencións


Turismo de Galicia participa no Argus Bike Festival en Viena, un dos eventos máis importantes organizado arredor do mundo da bicicleta en Centroeuropa – 21 Noticias\nTurismo de Galicia participa no Argus Bike Festival en Viena, un dos eventos máis importantes organizado arredor do mundo da bicicleta en Centroeuropa\n15/04/2018 21 Noticias Deje un comentario\nA oferta para a práctica da bicicleta de montaña BTT Galicia promóvese esta fin de semana na capital de Austria, Viena, dentro dun dos acontecementos máis destacados dos que se organizan arredor do mundo da bicicleta en Centroeuropa. Trátase do Argus Bike Festival, que se desenvolve na Praza do Concello de Viena e que acolle as principais novidades europeas canto ao cicloturismo.\nDeste xeito, o departamento de Turismo da Xunta de Galicia ten a oportunidade de divulgar e expoñer a oferta relacionada cos catro centros BTT cos que conta a Comunidade galega na actualidade: O Salnés, Portas de Galicia, Ribeira Sacra e Serra do Xurés.\nAdemais, Turismo de Galicia presenta as posibilidades que ofrece o territorio galego para o cicloturismo así como a súa oferta turística xeral, a través dos seus principais recursos.\nPor outra parte, polo que respecta á demanda turística,o pasado ano, 12.000 austríacos visitaron Galicia e realizaron 17.000 pernoitas nos establecementos hoteleiros galegos.\nCentros BTT Galicia é un proxecto que pretende dotar a Galicia dunha rede de espazos para a práctica con bicicletas todo terreo (BTT). Un Centro BTT é un espazo ao aire libre, deseñado e preparado para usuarios da bicicleta de montaña, que posibilita o coñecemento do medio rural e natural a través da desta práctica deportiva. Así, os usuarios poden atopar todo tipo de servizos e rutas para esta práctica deportiva en contornas rurais.\nConstan dun espazo de acollida e información, onde se ofrecen servizos como o de alugueiro de bicicletas, servizo de limpeza, vestiarios ou duchas, así como información específica das rutas turísticas da zona na que está implantado. Forman parte do centro BTT un conxunto de rutas, de varios niveis de dificultade, que suman polo menos 100 quilómetros de lonxitude, convenientemente trazadas e sinalizadas pola comarca na que radica o centro.\n12/04/2018Violencia é recortar en sanidade. Que non conten nunca con desmantelar a sanidade e que o pobo de Viveiro quede calado


5. Poñer prezo ao teu traballo – guianinjadoilustrador.org\nUnha das cousas que máis preocupa a un freelance é saber canto cobrar. O ilustrador freelance debe coñecer e saber aplicar os baremos sobre os que taxa o seu traballo. E non só iso: debe saber defender as súas tarifas e ter habilidades de negociación. Lembra que negociar é un diálogo, non un monólogo por parte do cliente. Fai a túa parte.\nBusca a fórmula idónea para presupostar\nAo facer un orzamento debemos considerar moitos aspectos. Nalgúns\ncampos, como o muralismo, por exemplo, pode calcularse un prezo por metro cadrado. Noutros casos, cómpre cobrar por horas; para iso debemos saber canto vale a nosa hora de traballo (mira os enlaces ao final deste artigo). Pero na maioría das ocasións a cousa será máis complexa e deberemos manexar múltiples factores.\nPrezos baixos = autoboicot\nSe es novo nisto quizá creas que debes cobrar pouco, ou nada, para «ir metendo o pé». Erro: todo o mundo traballa para obter un beneficio. O teu prezo debe cubrir os teus gastos e xerar unha ganancia. Ofrecer tarifas máis baixas non garante conseguir máis clientes. Ás veces ocorre o contrario. Se os teus prezos son moi baixos podes transmitir que non es bo no que fas. Se ti non te valoras, quen o vai facer?\nA Lei de defensa da competencia prohibe ás asociacións profesionais españolas fixar tarifarios orientativos, e tal cuestión está vixiada de preto pola CNMC (Comisión Nacional de los Mercados y la Competencia), que xa ten sancionado con multas elevadas a varias delas. Non é posible incluír táboas de prezos neste artigo, pero si podemos aconsellar que pidas orientación sobre prezos a compañeiros experimentados.\nCoñece o alcance do proxecto;\ndespois, fixa a túa tarifa\nNon presupostes ao chou. Debes considerar estes aspectos:\nAspectos persoais: o teu traballo ten uns custos (materiais, mobiliario, facturas, seguridade social, impostos, software…). E a vida tamén: aluguer ou hipoteca, transporte, fillos, ocio… Ademais, a túa habilidade e o teu talento son froito de moitos anos de investimento e formación: non os malvendas.\nO mercado: coñece o mercado, infórmate, consulta e pregunta a outros profesionais polas cifras en que se manexan. Pero non o fagas para tirar os prezos (iso é unha cambadela a ti mesmo): faino para saber canto hai que cobrar para vivir disto e estar no mercado.\nO cliente: non debes cobrar o mesmo á zapatería da túa prima Lola que a unha multinacional de refrescos. E valora se son cliente fácil ou se son unha dor de moas (a estes cóbraselles máis ;).\nE, finalmente, a nai do cordeiro: o proxecto.\nO proxecto: factores que determinan o prezo\nEnvergadura do proxecto (difusión):\n• O nivel de explotación da obra en distintos soportes e medios.\n• O ámbito temporal para o que cedes a obra (un ano, cinco anos,\n• O ámbito xeográfico que terá a obra (local, autonómico,\nCaracterísticas específicas do proxecto (traballo):\n• O formato da obra.\n• O número de ilustracións ou pezas encargadas.\n• A técnica de execución e o método de impresión (branco e negro, a dúas tintas, a toda cor etc.).\n• A complexidade e o tempo de elaboración. A «receita» pode ser\nmáis ou menos sinxela ou elaborada (por exemplo, unha ilustración\ntécnica dun transatlántico ou un retrato hiperrealista teñen bastantes horas de cociña).\n• A creatividade. Non é o mesmo executar unha receita moi\nconcreta (cando che dan un briefing moi específico e detallado) que ter que inventala ti («fai algo con punch, que reflicta os valores da nosa empresa, ti xa sabes»). Isto último dá máis traballiño, claro.\n• A urxencia da entrega. Se precisan o traballo «para onte»,\nterás que deixar aparcado outro traballo ou dedicarlle parte do teu\ntempo de lecer. A urxencia da entrega pode supoñerlle ao ilustrador\nhoras extras ou traballar fins de semana ou festivos, e iso debe\nreflectirse ao cobrar.\nPor último, cando chegues a unha cifra que consideres xusta, non a\nrebaixes antes de lanzala. Deixa que o cliente decida se a cifra é alta\nou non, e comeza a negociar desde aí. Cando envíes o orzamento ao cliente explica ben todos os conceptos e pormenores para que entenda de onde sae a cifra.\nUnha vez calculado o orzamento\nDetalles finais que che evitarán problemas unha vez obtido o valor do\n• Se o cliente agrega unha tarefa extra ao proxecto, o prezo\nsobe. E isto debe deixarse claro nada máis comezar o traballo. Máis\ntraballo debe ser igual a máis pagamento.\n• As tarifas deben ter un límite de datas. Imaxínaste que un cliente che saca unha proposta que lle pasaches hai cinco anos co prezo\nde hai cinco anos? Marca unha data límite para evitalo.\n• Se os clientes che din que es moi barato… É unha magnífica\noportunidade para que subas as tarifas. Eles mesmos están sinalando que cobras pouco polo traballo que fas.\n• Cando xa esteas traballando, mide o tempo de traballo, para\nsaber o que cobras. Hai ferramentas en liña que che facilitan a medición do teu tempo de traballo. Así saberás o que gañas por hora e a produtividade que lle sacas ao teu tempo. Se quedaches lonxe do teu prezo por hora é que presupostaches mal: intenta melloralo no próximo encargo.\n«Se o único que che interesa é ser un grande artista, fainos un favor: non te fagas profesional.»\ncalculadorafreelance.com (aplicación online)\nRestos fósiles (BD por Martín Tognola, PDF)\nComo facer un orzamento (APIC, audio en catalán)\nAnterior Artigo anterior: 4. O cliente ‘ilustrado’ é mellor cliente\nSeguinte Artigo Seguinte: 6. Negociar tratos, descifrar contratos\ncrowdsourcing Autónomos Concursos Usos indebidos Contratos negociación Orzamentos Débedas Asociacións IRPF Decálogo Ninja Propiedade intelectual. Contratos IVE Dereitos patrimoniais Plaxios Administración Propiedade intelectual spec work Clientes Non traballo gratis Dereitos de autor Asesoramento legal tarifas mercado Prácticas abusivas ilustración


Recollidas e reparticións de alimentos excepcionais en seis meses tamén insólitos - Pontevedra Viva\nVenres 24 de Xullo, 2020 ás 11:08 do Venres 24 de Xullo, 2020\nMáis dun millón de quilos de alimentos repartiu a Fundación Provincial do Banco de Alimentos nos seis primeiros meses do ano. Unha cifra que resulta da situación excepcional xerada pola pandemia da COVID19.\nAo igual das necesidades desbordáronse neste tempo, tamén as doazóns disparáronse colaborando coa Fundación. De feito, as restricións do estado de alarma impediron a celebración presencial das recollidas de alimentos, polo que estas chamadas solidarias á colaboración trasladáronse ás redes sociais, conseguindo unha óptima resposta: 80.000 quilos de comida recollidos na provincia nun só mes que serviron para atender a máis de 25.000 persoas sen recursos.\nEsta campaña virtual contou co respaldo, como adoitaba facerse con anterioridade, de rostros coñecidos. Por iso a Fundación Provincial do Banco de Alimentos agradece a colaboración da escritora Ledicia Costas, o cantante Amaro Ferreiro ou o xornalista Gonzo. Agradecemento que igualmente fai extensivo ás empresas que realizaron as súas doazóns con produtos de primeira necesidade.\nLonxe de aliviarse esta demanda social, a Fundación prevé que se incremente consecuencia do empeoramento da situación económica. Nesta tesitura, a ong traballa en novas fórmulas solidarias para seguir dispoñendo de alimentos que distribuír entre a poboación da provincia. Durante este mes de xullo estiveron a repartirse o dobre de alimentos ás entidades homologadas coas que operan e co obxectivo de estean cubertas as necesidades do mes de agosto.\nCon todo, ao tratarse dun servizo esencial, os almacéns de Pontevedra e Vigo van seguir operativos e para iso dispoñerán dun equipo de voluntarios que xestionarán doazóns e entregas de alimentos.


antipatriarcado | maldita sexa!\nArquivo por etiquetas: antipatriarcado\na primeira muller que secuestrou un avión [leila khaled]\n… Esa primeira acción tiña como obxecto dar unha badalada e chamar a atención da xente sobre a liberación de Palestina. E tamén tiña como obxectivo liberar as persoas presas dos cárceres israelís. Porque a comunidade internacional consideraba ata entón ao pobo palestino so como pobo refuxiado que necesitaba axuda humanitaria, e esquecían os dereitos políticos que tiñamos. Eu fun nomeada para esta misión polo meu xefe de entón, xunto con outro compañeiro, para secuestrar un avión que ía dos Estados Unidos a Tel Aviv pasando por Roma. Así que nos subimos ao avión en Roma, e media hora despois do despegue en Roma fomos á cabina e tomamos o mando. E empecei a falar pola radio coas distintas estacións con que conectabamos. Dicíndolles quen eramos, por que o faciamos e cales eran os obxectivos que pretendiamos conseguir con iso. E cando estaba chegando a Tel Aviv pedímoslle ao piloto que descendese e deixásenos ver Palestina. O piloto estaba sorprendido porque lle dixemos que era a primeira vez que viamos a miña terra. E logo xa lle pedín que fóra a Damasco, en Siria. Despois da aterraxe en Damasco evacuamos as persoas pasaxeiras e fixemos explotar a cabina do avión…\nEtiquetado antipatriarcado, documentais


A deputada autonómica ourensana do BNG cre que hai un discurso interesado contra o feminismo\nManuel Varela Re\ndacción / La Voz 09/03/2019 20:18 h\nO grupo parlamentario do BNG é o único con máis mulleres ca homes. E non é a primeira vez que sucede. «Esperamos que haxa un efecto contaxio e se vexa que hai liderados moi potentes en mans femininas», responde Noa Presas, deputada pola provincia de Ourense. Feminista.\n-A perspectiva está bastante masculinizada. Unha cuestión é poñer os lazos morados o 8 de marzo e outra ben distinta é que haxa mulleres liderando proxectos políticos. Nós facémolo: hai que predicar co que se fai.\n-O que estamos a defender é que as mulleres teñan, cada vez, máis protagonismo nas listaxes electorais e con peso. Non porque haxa que cumprir unha norma estrita ou por cumprir as regras paritarias. É certo que as cotas supuxeron un paso para visibilizar que había unha desigualdade en como se conformaban esas listas, pero pensamos que en absoluto está superado.\n-Nace Vox como un contrapunto ao feminismo?\n-Hai un rearme do machismo. Non o vemos só en España: aí está o dereito ao aborto na Arxentina, Bolsonaro no Brasil ou o ascenso dos fascismos en Europa. Que Vox se presente con esa cara mais sen censura obedece a ese contexto. Pero as políticas que propón non son tan diferentes do que fai o resto da dereita española.\n-Hai moitos status cuestionados e cousas que o feminismo quere cambiar de sitio. A folga do 8 de marzo conseguiu situar no centro do debate o sistema económico, algo que en dez anos de crise non conseguira a loita obreira. Ten un potencial transformador enorme. A reacción de todos estes poderes é rearmarse e intentar acoutar o campo de batalla. Nós pensamos que hai un cambio social co que non teñen nada que facer.\n-Unha comentarista dixo esta semana: «Non son feminista, son feminina». Falta pedagoxía?\n-Creo que hai ignorancia nunha parte, pero tamén premeditación. Hai un discurso moi interesado dende o propio machismo, o patriarcado, en facer ese tipo de aseveracións. Dar a imaxe de que o feminismo divide, cando o que fai é igualar a sociedade. Estas afirmacións poden parecer unha simpleza, pero tamén hai unha intención de ir anulando o feminismo. Iso non lles está a funcionar.\n«Existe un discurso moi interesado en dar a imaxe de que o feminismo divide»\nFeminismo BNG VOX PACMA Brasil


INAUGURANDO O #QUEIXO2020 - intanxibles.com\nMáis de 30.000 persoas déronse cita en Arzúa a pesares do mal tempo\nA pregoeira Benedicta Sánchez, e os concertos de Tequila e Luar na Lubre, os momentos máis destacados.\nDurante a fin de semana de celebración do #queixo2020 milleiros de persoas visitaron Arzúa. O éxito de público reflíctese especialmente na alta participación das actividades programadas. Especialmente destacable foi a afluencia do sábado, cun recinto feiral moi concorrido a pesares do tempo, ata o punto de que algunhas queixerías víronse obrigadas a repoñer xénero o propio sábado.\nPor outra banda, os obradoiros, degustacións, actuacións musicais e a inauguración dun “paso de vaca” ao lado do recinto feiral na xornada do sábado, foron, ademais da agardada presencia da pregoeira Benedicta Sánchez e os concertos, os pratos fortes da programación. A actuación de El Capitán Elefante, puxo o público no punto adecuado para recibir, como se merecen, nada máis e nada menos que a Tequila. Por eles non pasa o tempo, como quedou ben demostrado vendo a xente bailar un rock and roll na praza do pobo. Clavando os seus temas, e conectando con toda a audiencia de diferentes xeracións que abarrotou a carpa, no último concerto en Galicia da súa carreira como banda.\nFoi o momento de Novedades Carminha encheron de modernidade e humor cada recuncho da praza cos seus temas de coidada musicalidade e letras desinhibidas e cheas de diversión.\nPara rematar, Ladilla Rusa levaron un punto máis aló a noite, e co seu “electropop costumbrista de extrarradio” puxeron calor á noite arzuá nunha velada onde diversión e boa música, déronse cita por partes iguais.\nDurante a xornada de hoxe cerca de 30 familias desfrutaron da actuación teatral de Tropa de trapo, co seu sonoro “Barquiño de Pau” na capela da Madanela, que precedeu á sesión vermouth levada a cabo por MJ Pérez, unha das máis prometedoras embaixadoras de Arzúa, quen fixo corear os seus temas, aos moitos fieis seguidores que se xuntaron para comezar último día do festival con boa música.\nO Recinto Feiral pechou ás 18.30 h cando xa soaban os grandes Luar na lubre, que pecharon no noso escenario a xira “Ribeira Sacra” e permitíronnos desfrutar dun adianto do seu próximo espectáculo “Vieiras e vieiros”, antes de ceder o testigo a BAIUCA quen pechou as actuacións deixando a todos os asistentes con ganas de máis.\nNunha primeira valoración os queixeiros/as e o sector hostaleiro amósanse satisfeitos polas vendas e pola afluencia de público, tanto no Recinto Feiral como nos establecementos da vila.


A familia dos Tartarouchos: Agullas\nAgora que xa decidira que coa la de calcetines de Opal que trouxen de Noruega ía facer uns Hooray for me gloves... non teño agullas. Fun á miña tenda de las, a única que ten dobres puntas e circulares, e dinme que Pony so fabrica dende a 2,5. E cheguei a casa e mirei na páxina e hai dobres puntas dende 1,5 mm. E a muller da tenda creo que empeza a estar de min un pouco farta, que vou sempre pedíndolle cousas raras e con patróns en inglés que ela non entende.\nO caso é que da igual, non teño agullas e teño que agardar para comezar a calcetalos. E estou prantexándome mercar un par de packs deses de ebay con 15 números de agullas de bambú por 15 €. Pero nunca as usei de bambú... ¿e se non me corre a la? ¿E se me rompen de facer filigranas desas que fago eu intentando pasar uns puntos por riba doutros?\nO mini-Sheldon vai camiño de rematarse, xa atopei a maneira de facerlle a i-cord do borde e so falta ter un pouco de tempo para poñerlle as patiñas, os ollos... xa vos porei fotiños.\nPasounos Os Tartarouchos en 9:18


TIMPARRANTELA GALLEGO - Librerías Espacio Lector Nobel\nUnha das mellores novas no eido musical dos últimos anos en Galicia é a proliferación de bandas compostas por mulleres. Donas afoutas que agarran de clarinete ou de piano e cantan ao mundo como elas o entenden. Velaquí unha desas propostas. Un disco que percorre moitos vieiros, bebendo do tradicional e do folk pero tamén das charangas e desa música espontánea que nace cando hai gorxas dispostas a se unir nunha canción. Textos cheos de retranca e de empoderamento, de crítica e de amor, de luz e de sombras. Como é todo na vida. È unha declaración: se te quixen, foi polos grelos. Quen as escoite, vai querelas. Con ou sen grelos polo medio.


LUGO CONTARÁ CUNHA CASA DAS LINGUAS NO BARRIO DE AUGAS FÉRREAS\n2/1/2007 Está destinada, nun primeiro momento, a rapaces entre 10 e 16 anos e funcionará polas tardes\nO Alcalde, José López Orozco, presentou hoxe o proxecto de construcción dunha nova iniciativa cultural deste equipo de goberno que consistirá na primeira Casa das Linguas da cidade, que estará situada na rúa Estrada da Granxa.\nTrátase dun local de 424 metros cadrados, que acollerá dentro de varios espazos diferenciados unha bibioteca, unha hemeroteca, unha videoteca, ordenadores con conexión a Internet, e un lugar para ver películas de vídeo, ademais doutros lugares destinados á conversación en dous idiomas.\nO Alcalde explicou que a intención da Casa das Linguas é servir de lugar de reunión e de entretemento promocionando a práctica de dous idiomas comunitarios, o francés e o inglés.\n“Non pretendemos facer a competencia a ningunha empresa. A parte teórica das linguas estase a impartir de xeito admirable na cidade, nós o que queremos é darlle aos nosos mozos a oportunidade de practicar a lingua para enriquecer o seu currículum,”, dixo Orozco.\nO Alcalde explicou que o que se pretende é eliminar a idea de que se trata dun lugar de ensino, similar a un colexio, “porque non é eso, é un lugar de esparcemento e de ocio pero facendo as cousas noutro idioma”.\nO Alcalde explicou que o proxecto foi redactado polo arquitecto Santiago Catalán aproveitando o local que lle corresponde ao concello na rúa Estrada da Granxa dentro do 10% obtido de aproveitamento urbanístico da zona.


Favorece a Consellería de Sanidade as pseudociencias e o intrusismo sanitario?\nTemas: FISIOTERAPIA SANIDADE\nO Colexio Oficial de Fisioterapeutas desmente ao conselleiro e nega que o seu departamento actuase no 100% das denuncias recibidas contra o intrusismo profesional. CoFiGa e o PSdeG denuncian que a Xunta concedeu axudas públicas a un centro de quiromasaxe que ofrece tratamentos físicos e emocionais sen profesionais cualificados.\nPor Galicia Confidencial | Santiago de Compostela | 15/07/2017 | Actualizada ás 09:00\nTan só nos últimos dous anos, o Colexio Oficial de Fisioterapeutas de Galicia (CoFiGa) ten constancia documental de presentar ante os distintos servizos de inspección sanitaria de Galicia un total de 28 denuncias por presuntos casos de intrusismo profesional sanitario, sen obter sequera resposta a 18 das denuncias presentadas.\nEstes datos achegados por CoFiGa chocan coa cifra achegada polo conselleiro de Sanidade, Jesus Vázquez Almuíña, quen o pasado 12 de xullo afirmou no pleno do Parlamento que desde 2015 o seu departamento actuou no 100% das 30 denuncias relacionadas co intrusismo profesional recibidas.\nVázquez Almuíña realizou estas afirmacións respondendo á interpelación presentada polo portavoz do grupo socialista no Parlamento galego, Julio Torrado, que reclamou da Administración sanitaria un incremento de medidas para defender á poboación dos perigos que conleva o intrusismo profesional en materia sanitaria, para poñer freo á aparición de disciplinas non científicas e de persoas que exercen sen a formación nin a titulación legalmente necesaria.\nAXUDAS A UNHA EMPRESA DE QUIROMASAXE\nTorrado tamén trasladou ao Parlamento a denuncia de CoFiGa de que o Goberno galego concedeu axudas públicas, a través do Igape (Instituto Galego de Promoción Económica) a unha empresa que ofrece tratamentos físicos e emocionais sen que os seus titulares estean en posesión do título de Fisioterapia e Psicoloxía, as titulacións estipuladas por lei para poder aplicalos.\nTrátase, segundo CoFiGa, dun "caso de irregularidades para o que, tal e como argumentou Torrado na súa interpelación, tras ser posto en coñecemento da Administración galega por parte dun colexio profesional sanitario, a única resposta obtida foi que «neste tipo de axudas económicas non se avalían os epígrafes profesionais dos solicitantes»".\nPola súa parte, Torrado denunciou que esta clase de actuacións constitúen por parte da Xunta unha "grave lexitimación" e "amparo" do intrusismo sanitario.\nEste caso fai referencia ao requirimento realizado o pasado mes de abril por parte do CoFiGa, que o puxo en coñecemento tanto da propia Consellería de Sanidade como da de Economía, Emprego e Industria, achegando as probas documentais recibidas na corporación colexial. En concreto, CoFiGa denunciou supostas irregularidades detectadas no funcionamento dun centro de quiromasaxe QuiroPorto, en Cabanas (Ferrol), "rexentado e dirixido por unha persoa que carece da habilitación legal necesaria para exercer profesión sanitaria" e que, ademais, está subvencionado polo Igape como un proxecto de emprendemento.\nNa denuncia de CoFiGa especifícase que a única formación coa que conta o responsable deste centro é un título adquirido na denominada Escola de Quiromasaxe Terapéutico Amacvi, na Coruña, a cal "non imparte unha titulación regulada que permita o exercicio da técnica de quiromasaxe, agás que o alumno estea en posesión do título de diplomado/graduado en Fisioterapia", expoñen os fisioterapeutas colexiados.\nCONTACTOS CON TODOS OS GRUPOS PARLAMENTARIOS\nA interpelación presentada polo parlamentario socialista Julio Torrado foi froito da rolda de contactos que a Xunta de Goberno do CoFiGa mantivo recentemente cos portavoces de Sanidade dos diferentes grupos parlamentarios, nas que se lles informou sobre a situación actual da fisioterapia en Galicia e sobre os temas que máis preocupan ao colectivo.\n"Consciente de que o presente e o futuro da Fisioterapia dependen en gran medida das decisións que se toman en institucións como o Parlamento de Galicia", a Xunta de Goberno do CoFiGa expuxo nesta rolda de contactos cos parlamentarios galegos aspectos como a conxuntura que viven os fisioterapeutas no sistema público de saúde e a necesidade de adecuar o seu número á crecente demanda da poboación, incluíndo novas prazas nas OPEs anunciadas; a importancia da Fisioterapia na atención á cronicidade e dependencia derivadas do progresivo envellecemento da poboación; a redución de custos asistenciais que supoñería unha adecuada implantación da Fisioterapia tanto en Atención Primaria como no ámbito hospitalario; a deterioración da calidade asistencial que se deriva dos baixos prezos que as aseguradoras de saúde abonan pola atención aos pacientes; así como a necesaria maior colaboración da Administración na loita contra o intrusismo sanitario.